***** ΚΑΝΟΝΙΣΜΟΣ (ΕΟΚ) αριθ. 1011/89 ΤΟΥ ΣΥΜΒΟΥΛΙΟΥ της 17ης Απριλίου 1989 για την τροποποίηση του κανονισμού (ΕΟΚ) αριθ. 3285/83 για τη θέσπιση γενικών κανόνων σχετικά με την επέκταση ισχύος ορισμένων κανόνων που έχουν θεσπιστεί από τις οργανώσεις παραγωγών οπωροκηπευτικών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1010/89 (2), και ιδίως το άρθρο 15β παράγραφος 10, την πρόταση της Επιτροπής, Εκτιμώντας: ότι κατ' εφαρμογή του άρθρου 3 του κανονισμού (ΕΟΚ) αριθ. 3285/83 (3), κατά τη διάρκεια των τριών πρώτων ετών εφαρμογής του καθεστώτος, μια οργάνωση παραγωγών ή μια ένωση οργανώσεων παραγωγών ήταν αντιπροσωπευτική όταν συγκέντρωνε πλέον του 50 % των παραγωγών της οικονομικής περιφέρειας στην οποία ενεργούσε και εκάλυπτε πλέον του 50 % της παραγωγής της περιφέρειας αυτής · ότι πέραν της αρχικής αυτής περιόδου απαιτείται αντιροσωπευτικότητα των δύο τρίτων των παραγωγών και δύο τρίτα της παραγωγής· ότι φαίνεται ότι η απαίτηση ενός υψηλότερου βαθμού αντιπροσωπευτικότητας, στο τέλος της αρχικής περιόδου των τριών ετών, δεν μπορεί να πληρωθεί από ένα μεγάλο αριθμό οργανώσεων παραγωγών ή ενώσεων οργανώσεων παραγωγών που ενεργούν στην αγορά πολλών προϊόντων· ότι θα πρέπει, ωστόσο, λαμβάνοντας υπόψη τη θετική δράση, όσον αφορά τη ρύθμιση της προσφοράς και την αύξηση των αγορών, που υπήρξε από τις δυναμικότερες οργανώσεις, να διατηρηθεί ο βαθμός αντιπροσωπευτικότητας που απαιτείται μέχρι σήμερα για μια συμπληρωματική περίοδο μερικών περιόδων εμπορίας· ότι από το μέτρο αυτό πρέπει να ωφεληθούν οι οργανώσεις και οι ενώσεις εφόσον, από την εφαρμογή του καθεστώτος, έχει αυξηθεί η αντιπροσωπευτικότητά τους και ορισμένοι από τους κανόνες τους έχουν επεκταθεί μέχρι σήμερα σε μη μέλη κατ' εφαρμογή του καθεστώτος αυτού· ότι, για την ίδια μεταβατική περίοδο, πρέπει να χορηγηθεί η ίδια παρέκκλιση στην Ισπανία και την Πορτογαλία για να ευνοηθεί η θετική δράση των οργανώσεων παραγωγών που έχουν αναγνωρισθεί από την προσχώρηση· ότι θα πρέπει να προβλεφθεί ότι οι κανόνες που εφαρμόζονται από τις οργανώσεις ή ενώσεις οι οποίες δεν μπορούν να φθάσουν την αντιπροσωπευτικότητα των δύο τρίτων των παραγωγών και των δύο τρίτων της παραγωγής της οικονομικής περιφέρειας στην οποία ασκούν τη δραστηριότητά τους, δεν μπορούν να επεκταθούν εάν συναντούν σημαντική αντίδραση εκ μέρους των παραγωγών της περιφέρειας αυτής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3285/83 τροποποιείται ως εξής: 1. Το άρθρο 3 αντικαθίσταται από το ακόλουθο κείμενο: «Άρθρο 3 1. Μια οργάνωση παραγωγών ή μια ένωση οργανώσεων παραγωγών θεωρείται ως αντιπροσωπευτική κατά την έννοια του άρθρου 15β παράγραφος 1 του κανονισμού (ΕΟΚ) αριθ. 1035/72 όταν συγκεντρώνει τουλάχιστον τα δύο τρίτα των παραγωγών της οικονομικής περιφέρειας στην οποία ασκεί τη δραστηριότητά της και καλύπτει τουλάχιστον τα δύο τρίτα της παραγωγής της περιφέρειας αυτής. 2. Μια οργάνωση παραγωγών ή μια ένωση παραγωγών που δεν πληροί τους όρους της παραγράφου 1 θεωρείται, εντούτοις, αντιπροσωπευτική για την εφαρμογή του παρόντος καθεστώτος όταν συγκεντρώνει, για ένα ή περισσότερα προϊόντα, πλέον του 50 % των παραγωγών της οικονομικής περιφέρειας στην οποία ασκεί δραστηριότητα και καλύπτει πλέον του 50 % της παραγωγής της περιφέρειας αυτής, εάν, από την έναρξη ισχύος του καθεστώτος που προβλέπεται στο άρθρο 15β του κανονισμού (ΕΟΚ) αριθ. 1035/72: - οι κανόνες που θεσπίστηκαν από αυτήν την οργάνωση ή έχουν καταστεί υποχρεωτικοί για τους παραγωγούς μη μέλη της οικονομικής περιφέρειας και - αυτή η οργάνωση ή ένωση έχει αυξήσει την αντιπροσωπευτικότητά της, είτε σε ποσοστό παραγωγών μελών είτε σε ποσοστό της παραγωγής που καλύπτει στη συγκεκριμένη περιφέρεια. Οι κανόνες, που θεσπίζονται από την οργάνωση ή την ένωση που αναφέρεται στο πρώτο εδάφιο και καθίστανται υποχρεωτικοί κατ' εφαρμογή του άρθρου 15β του εν λόγω κανονισμού (ΕΟΚ) αριθ. 1035/72, ισχύουν για περίοδο που δεν μπορεί σε καμία περίπτωση να υπερβεί το τέλος της περιόδου εμπορίας που αρχίζει το 1991 για το ή τα συγκεκριμένα προϊόντα. 3. Μια οργάνωση παραγωγών ή ένωση οργανώσεων παραγωγών που συνιστάται στην Ισπανία και την Πορτογαλία θεωρείται ως αντιπροσωπευτική για την εφαρμογή του παρόντος καθεστώτος, κατά τη διάρκεια περιόδου που δεν μπορεί να υπερβεί το τέλος της περιόδου εμπορίας του ή των συγκεκριμένων προϊόντων που αρχίζει το 1991, όταν συγκεντρώνει πλέον του 50 % των παραγωγών της οικονομικής περιφέρειας στην οποία ασκεί τη δραστηριότητά της και καλύπτει πλέον του 50 % της παραγωγής της περιφέρειας αυτής. » 2. Το άρθρο 4 αντικαθίσταται από το ακόλουθο κείμενο: «Άρθρο 4 Όσον αφορά τις οργανώσεις των παραγωγών και τις ενώσεις των οργανώσεων των παραγωγών που θεωρούνται ως αντιπροσωπευτικές κατ' εφαρμογή του άρθρου 3 παράγραφος 3, οι κανόνες που αναφέρονται στο άρθρο 15β του κανονισμού (ΕΟΚ) αριθ. 1035/72 δεν μπορούν να καταστούν υποχρεωτικοί για τους παραγωγούς μη μέλη που είναι εγκατεστημένοι στην οικονομική περιφέρεια, εάν μετά από διαβούλευση με όλους τους παραγωγούς της περιφέρειας, τουλάχιστον το ένα τρίτο αυτών έκαναν γνωστή την αντίθεσή τους. » Άρθρο 2 Η Επιτροπή υποβάλλει, πριν από την 1η Οκτωβρίου 1991, έκθεση που θα συνοδεύεται, ενδεχομένως, από προτάσεις που θα επιτρέπουν στο Συμβούλιο να αποφασίσει όσον αφορά τη διατήρηση, την τροποποίηση ή την κατάργηση του καθεστώτος επεκτάσεως των εν λόγω κανόνων. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 17 Απριλίου 1989.

[Source: multi_eurlex | Tokens: 5240]